Η οδηγία παρέχει σε κάθε εταιρεία το δικαίωμα να παρέχει ή να εκμεταλλεύεται υπηρεσίες και δίκτυα ηλεκτρονικών επικοινωνιών χωρίς περιορισμούς. Στο πεδίο εφαρμογής της οδηγίας εμπίπτουν οι "υπηρεσίες ηλεκτρονικών επικοινωνιών" και τα "δίκτυα ηλεκτρονικών επικοινωνιών". Οι εν λόγω όροι αντικαθιστούν τους όρους που χρησιμοποιούνταν μέχρι πρότινος "τηλεπικοινωνιακές υπηρεσίες" και "τηλεπικοινωνιακά δίκτυα". Η αλλαγή διασφαλίζει έναν ενιαίο περιεκτικό ορισμό για όλες τις υπηρεσίες και τα δίκτυα που παρέχονται με χρήση καλωδίου, ραδιοσημάτων, οπτικού ή άλλου ηλεκτρομαγνητικού μέσου, και καλύπτει σταθερά, ασύρματα, καλωδιακή τηλεόραση και δορυφορικά δίκτυα. Δεν καλύπτει υπηρεσίες που παρέχουν ή ασκούν έλεγχο επί του μεταδιδόμενου περιεχομένου. Η οδηγία στερεί από τα κράτη μέλη της Ευρωπαϊκής Ένωσης (ΕΕ) τη δυνατότητα να χορηγούν ή να διατηρούν αποκλειστικά ή ειδικά δικαιώματα σε μια εταιρία προκειμένου να εκμεταλλεύεται δίκτυα ηλεκτρονικών επικοινωνιών ή να παρέχει υπηρεσίες διαθέσιμες στο ευρύ κοινό. Παράλληλα, απαιτεί από τα κράτη μέλη να διασφαλίζουν ότι: κάθε εταιρεία μπορεί να παρέχει ηλεκτρονικές υπηρεσίες ή δίκτυα χωρίς περιορισμούς· η γενική άδεια που έχει χορηγηθεί για την παροχή υπηρεσιών ή δικτύων βασίζεται σε αντικειμενικά, αμερόληπτα, αναλογικά και διαφανή κριτήρια· οι κάθετα διαρθρωμένες δημόσιες επιχειρήσεις* που παρέχουν ηλεκτρονικά δίκτυα και κατέχουν δεσπόζουσα θέση δεν κάνουν διακρίσεις υπέρ των δικών τους δραστηριοτήτων· κάθε απόρριψη αιτήματος παροχής υπηρεσιών ή δικτύων επεξηγείται επαρκώς και ότι η εταιρία διατηρεί το δικαίωμα να προσβάλει την απόφαση ενώπιον ανεξάρτητου οργάνου ή ενώπιον δικαστηρίου. Η οδηγία καταργεί τα αποκλειστικά και ειδικά δικαιώματα όσον αφορά: τη χρήση ραδιοφωνικών συχνοτήτων (τα δικαιώματα αυτά πρέπει να χορηγούνται βάσει αντικειμενικών, διαφανών, αμερόληπτων και αναλογικών κριτηρίων)· τις υπηρεσίες καταλόγου και πληροφοριών· τα εξουσιοδοτημένα δίκτυα δορυφορικής τηλεόρασης. Οι κανόνες για την καλωδιακή τηλεόραση αναφέρουν ότι μια εταιρεία που παρέχει δημόσια ηλεκτρονικά δίκτυα δεν μπορεί να χρησιμοποιεί την ίδια νομική επωνυμία εάν: ελέγχεται από την κυβέρνηση ή διατηρεί ειδικά δικαιώματα· κατέχει δεσπόζοντα ρόλο στην αγορά· εκμεταλλεύεται δίκτυο καλωδιακής τηλεόρασης υπό ειδικά ή αποκλειστικά δικαιώματα. Η οδηγία κατήργησε τις οδηγίες 90/388/ΕΟΚ και 94/46/ΕΚ της Επιτροπής.